b'\n_START_ARTICLE_\nRajapalayaminvinttikoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nRajapalayaminvinttikoira on kookas, eritt\xc3\xa4in uljas ja siro vinttikoira, joka tulisi pit\xc3\xa4\xc3\xa4 parhaassa mahdollisessa ty\xc3\xb6kunnossa. Se on raskasluustoisempi kuin suurin osa muista vinttikoirista, mutta sen rinnan syvyys ja perusrungonrakenne ovat samanlaiset kuin niill\xc3\xa4. P\xc3\xa4\xc3\xa4n rakenne on huomattavasti erilainen kuin mudholinvinttikoiralla. H\xc3\xa4nt\xc3\xa4 on hieman kiertynyt. Liikkeet muistuttavat t\xc3\xa4ysiverisen hevosen ravia._NEWLINE_Karvapeite on lyhyt ja hieno. Arvostetuin v\xc3\xa4ritys on maidonvalkoinen, jossa on lihanv\xc3\xa4rinen (vaaleanpunainen) kirsu ja kullankeltaiset silm\xc3\xa4t. My\xc3\xb6s muita v\xc3\xa4rej\xc3\xa4 kuten t\xc3\xa4plik\xc3\xa4s, musta ja ruskea tunnetaan. Aiemmin muut kuin valkoiset pennut yleens\xc3\xa4 tapettiin, koska ostajat suosivat puhtaanvalkoisia koiria. S\xc3\xa4k\xc3\xa4korkeus on tavallisesti 65-75 cm.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on omistajaansa kohtaan eritt\xc3\xa4in rakastava ja omistautunut, vaikka ei usein sit\xc3\xa4 n\xc3\xa4yt\xc3\xa4k\xc3\xa4\xc3\xa4n. Se ei pid\xc3\xa4 vieraiden kosketuksesta tai ohjauksesta, vaan on yhden miehen koira. Se on tuntemattomia kohtaan aggressiivinen ja vihamielinen ja hy\xc3\xb6kk\xc3\xa4\xc3\xa4 tunkeilijoiden kimppuun. T\xc3\xa4m\xc3\xa4n vuoksi sosiaalistaminen pentui\xc3\xa4ss\xc3\xa4 on t\xc3\xa4rke\xc3\xa4\xc3\xa4. Rajapalayaminvinttikoira ei yleens\xc3\xa4 tule toimeen muiden lemmikkien kanssa, koska sill\xc3\xa4 on vahva mets\xc3\xa4stysvietti. Se tarvitsee energisyytens\xc3\xa4 vuoksi ymp\xc3\xa4rilleen laajan, avoimen tilan.\n_START_SECTION_\nAlkuper\xc3\xa4\n_START_PARAGRAPH_\nRajapalayaminvinttikoiran alkuper\xc3\xa4 on tuntematon, mutta jotkut uskovat sen olleen yksi roduista joita k\xc3\xa4ytettiin nykyisen dalmatiankoiran jalostamiseen. Se oli kuninkaallisten ja aristokraattien seuralainen Etel\xc3\xa4-Intiassa, erityisesti Rajapalayamin kaupungissa josta se on saanut nimens\xc3\xa4. Sit\xc3\xa4 k\xc3\xa4ytettiin l\xc3\xa4hinn\xc3\xa4 villisian mets\xc3\xa4stykseen ja vahtikoirana. Sit\xc3\xa4 tiedet\xc3\xa4\xc3\xa4n k\xc3\xa4ytetyn karnaattisotien aikana my\xc3\xb6s hy\xc3\xb6kk\xc3\xa4\xc3\xa4m\xc3\xa4\xc3\xa4n brittil\xc3\xa4isen ratsuv\xc3\xa4en talleihin._NEWLINE_Saidapetiss\xc3\xa4, Chennaissa perustettiin koiranjalostusyksikk\xc3\xb6 vuosina 1980\xe2\x80\x9381. Se edustaa l\xc3\xa4hinn\xc3\xa4 alkuper\xc3\xa4isrotuja kuten rajapalayaminvinttikoiraa, kombaita ja chippiparainvinttikoiraa, mutta my\xc3\xb6s dobermannia ja labradorinnoutajaa. Pennut myyd\xc3\xa4\xc3\xa4n kansalle kohtuulliseen hintaan. Tiedon lis\xc3\xa4\xc3\xa4miseksi ja rohkaistakseen koiraihmisi\xc3\xa4 ottamaan alkuper\xc3\xa4isrodun, Tamil Nadun hallituksen el\xc3\xa4in- ja maatalousjaosto osallistuu koiran\xc3\xa4yttelyihin. Paikalliset ovat perustaneet osuuskunnan ja kiinnostuneille perheille annetaan narttukoiria ja asiantuntemusta jota vaaditaan suuren mittakaavan kasvattamiseen. Intian posti on julkaissut postimerkkej\xc3\xa4 rajapalayaminvinttikoirasta, mudholinvinttikoirasta, rampurinvinttikoirasta ja himalajanpaimenkoirasta. Intian kennelliitto on nostanut esille rajapalayaminvinttikoiran tapauksen. Yhteisty\xc3\xb6ll\xc3\xa4 kennelliiton kanssa ollaan aloitettu Save the Rajapalayam-projekti.\n_START_SECTION_\nTerveys\n_START_PARAGRAPH_\nVaikka rotu on muutamia vuosisatoja vanha, sen kehitt\xc3\xa4j\xc3\xa4t tulivat tahattomasti jalostaneeksi albiinon koiran, jolla on vaaleanpunainen kirsu ja jolta puuttuu pigmentti. T\xc3\xa4st\xc3\xa4 seuraa ett\xc3\xa4 kuten monilla muillakin kokovalkoisilla koirilla, sill\xc3\xa4 on suuri alttius kuuroudelle. Pennut joilla on syntyess\xc3\xa4\xc3\xa4n valkeat tai siniset silm\xc3\xa4t ovat kuuroja. Moni yksil\xc3\xb6 k\xc3\xa4rsii kapista, vaikka se ei yleens\xc3\xa4 olekaan vakava ongelma.'